Kanta-Hämeen käräjäoikeus tuomitsi kolme miestä ja naisen törkeästä raiskauksesta ja törkeästä vapaudenriistosta ehdottomaan vankeuteen. Tuomitut kiistivät syytteet.

Iltalehden tietojen mukaan raiskauksessa oli kyse kostosta. ELIAS LAHTINEN/AL

Vankeuteen tuomittiin 27-, 32- ja 20-vuotiaat miehet sekä 32-vuotias nainen. Rikokset tapahtuivat maaliskuussa, jolloin tuomitut houkuttelivat uhrin auton kyytiin ja saivat hänet uhkailulla ja väkivallalla puolustuskyvyttömäksi.

Iltalehden tietojen mukaan kyseessä oli kosto. Vankeuteen tuomittu nainen oli yllättynyt miehensä sängystä toisen naisen kanssa. Iltalehden tietojen mukaan nainen oli kostoksi järjestänyt kolme miestä raiskaamaan naisen.

Nainen oli pakotettu sukupuoliyhteyteen useita kertoja 20- ja 27-vuotiaiden miesten kanssa. Raiskaukset toteutettiin metsässä, autossa, sekä 32-vuotiaiden miehen ja naisen asunnossa. Tapahtumat kestivät yhteensä yli neljä tuntia.

Kaikki osalliset saivat tuomion törkeästä raiskauksesta ja törkeästä vapaudenriistosta, mutta yksilöllisissä tuomioissa otettiin huomioon myös muut tapahtumiin liittyvät rikokset. Tuomioiden pituuteen vaikuttivat myös tekojen keskinäinen yhteys, suunnitelmallisuus ja vahingollisuus.

20-vuotias mies ja 32-vuotias nainen saivat kuuden vuoden ehdottoman vankeustuomion. He olivat lisäksi uhkailleet oikeudenkäynnissä kuultua henkilöä.

32-vuotias mies syyllistyi tapahtumahetkellä myös huumausaineen käyttörikokseen ja ampuma-aserikokseen. Hän sai viiden vuoden ja seitsemän kuukauden ehdottomaan vankeustuomion.

27-vuotias mies sai tuomioksi neljä vuotta ja kuusi kuukautta ehdotonta vankeutta.

20-vuotiasta miestä lukuun ottamatta kaikki tuomitut syyllistyivät myös näpistykseen, sillä he ottivat uhrilta puhelimen väkisin pois, jotta hän ei voinut soittaa apua.

Tuomitut kiistivät kaikki syytteet. Kanta-Hämeen käräjäoikeus määräsi miehet pidettäväksi edelleen vangittuina ja naisen heti vangittavaksi.

Kaikki tuomitut joutuvat korvaamaan uhrille 18 000 euroa törkeästä raiskauksesta ja törkeästä vapaudenriistosta, sekä 4 000 euroa tilapäisestä haitasta. Lisäksi 20-vuotias mies ja 32-vuotias nainen määrättiin korvaamaan 1 000 euroa kärsimyksestä henkilölle, jota he uhkailivat oikeudessa.

Oikeudenkäynti suoritettiin suljettujen ovien takana, koska uhrin pyynnöstä hänen henkilöllisyytensä on määrätty salassa pidettäväksi.